UAB „MT Group“  
Vilnius / Kaljaris

2025 m. liepos 24 d.

**„MT Group“ pasirašė sutartį su IMI dėl 3 MW PEM elektrolizoriaus tiekimo Vilniaus žaliojo vandenilio gamyklai**

Lyderiaujanti žaliosios energetikos infrastruktūros rangovė „MT Group“, įgyvendinanti Vilniaus žaliojo vandenilio gamyklos projektą, pasirašė pagrindinės įrangos tiekimo sutartį su IMI – tarptautiniu mastu pripažinta elektrolizės technologijų bendrove. Vilniuje statomai gamyklai IMI tieks vieną svarbiausių gamyklos sudedamųjų dalių – 3 MW galios PEM (protonų mainų membranos) tipo elektrolizorių.

Projektą vysto bendrovė „Vilniaus šilumos tinklai“ kartu su Vilniaus miesto savivaldybe. Jo tikslas – mažinti CO₂ emisijas centralizuoto šilumos tiekimo sektoriuje, pasitelkiant vietoje gaminamą žaliąjį vandenilį.

Tai jau antrasis bendras „MT Group“ ir IMI projektas Lietuvoje – IMI įranga tiekiama ir Klaipėdos žaliojo vandenilio gamybos ir pildymo stoties projektui, kurį uostamiestyje įgyvendina Klaipėdos valstybinio jūrų uosto direkcija. Nauja sutartis su IMI buvo pasirašyta praėjusią savaitę per aukšto lygio vizitą į gamintojos gamyklą Kaljaryje, Italijoje.

„Plėtodama žaliojo vandenilio energetiką, Lietuva rodo pavyzdį visam regionui, ir mums didelė garbė prisidėti prie šios lyderystės. Elektrolizoriaus tiekimas Vilniui sustiprina mūsų partnerystę su „MT Group“ ir dar labiau įtvirtina mūsų įsipareigojimą remti šalies energetinę transformaciją,“ – sako Giuseppe Buscemi, IMI procesų automatizavimo padalinio prezidentas EMEA regione (Europa, Vidurio Rytai, Afrika).

„Ši sutartis žymi svarbų žingsnį Vilniui diegiant žaliąsias energetikos technologijas, kurios padės mažinti CO₂ emisijas ir kurti švaresnę, klimatui neutralesnę miesto aplinką. Pasirinkę patikimą partnerį, tokį kaip IMI, užtikrinsime aukščiausios klasės efektyvios PEM technologijos tiekimą, kuris padės Lietuvai įgyvendinti žaliosios transformacijos tikslus pereinant prie klimatui neutralios ekonomikos,“ – teigia Mindaugas Zakaras, „MT Group“ generalinis direktorius.

„Vilniaus šilumos tinklų“ vadovas Gerimantas Bakanas pabrėžia, kad šiuolaikinė elektrolizės technologija leis gamyklai veikti efektyviai, saugiai ir užtikrins aukštą pagaminamo vandenilio kokybę.

„IMI yra viena pirmaujančių bendrovių žaliojo vandenilio srityje. Jų technologijos naudojamos pažangiausiuose elektrolizės projektuose visame pasaulyje, todėl tikime, kad ši partnerystė padės Vilniui tapti tvarios energetikos pavyzdžiu,“ – sako Gerimantas Bakanas.

Projektas įgyvendinamas pagal Europos Sąjungos remiamą Žaliojo vandenilio programą ir yra nacionalinės strategijos dalis, kuria siekiama diegti atsinaujinančius energijos šaltinius ir vandenilio technologijas bei mažinti CO₂ emisijas šilumos ūkyje.

Įrangos pristatymas numatomas 2025 m. IV ketvirtį, o Vilniaus žaliojo vandenilio gamyklos veiklos pradžia – 2026 metais.

--

„MT Group“ yra nepriklausoma energetikos infrastruktūros projektų vystymo (EPC) bendrovė, įgyvendinanti didelės vertės infrastruktūros projektus energetikos, pramonės ir švariųjų degalų sektoriuose visoje Europoje. Dėl aukštos techninės kompetencijos, patikimo strateginių projektų įgyvendinimo, bendrovė įsitvirtino įsitvirtino kaip patikimas energetikos transformacijos ir infrastruktūros modernizavimo projektų vykdytojas Europoje.

**Kontaktai žiniasklaidai:**

Miglė Poškutė-Klimašauskienė

+370 656 57230

m.klimasauskiene@mtgroup.lt

www.mtgroup.lt